
Nr. 855/BIRP din data de 28 noiembrie 2014
COMUNICAT DE PRESĂ

Curtea de Apel Bucureşti a găzduit în perioada 27 – 28 noiembrie 2014, întâlnirea reprezentanţilor Consiliului Superior al Magistraturii cu preşedinţii secţiilor penale de la  Înaltei Curţi de Casaţie şi Justiţie şi curţile de apel.


La întâlnire au participat reprezentanţi ai Consiliului Superior al Magistraturii, Înaltei Curţi de Casaţie şi Justiţie şi ai tuturor curţilor de apel din ţară.
Obiectivul întâlnirii a fost acela de a identifica şi a dezbate probleme de drept în materie penală, care au generat practică neunitară la nivelul curţilor de apel din ţară. Astfel în urma consultării curţilor de apel au fost identificate, fiind incluse pe agenda de lucru a acestei întâlniri, foarte multe probleme de drept apărute, în principal, referitor la următoarele instituţii:
- acordul de recunoaştere a vinovăţiei şi procedura recunoaşterii învinuirii;

- măsurile preventive;

- judecătorul de cameră preliminară;

- aplicarea legii mai favorabile.

De asemenea, au fost abordate şi alte probleme identificate doar la anumite curţi de apel, precum şi unele care au reieşit în cursul dezbaterilor.

În final, această întâlnire face parte dintr-o serie de întâlniri ale reprezentanţilor Consiliului Superior al Magistraturii, Înaltei Curţi de Casaţie şi Justiţie şi curţilor de apel, organizate pe materii, fiind prima de acest gen organizată în materie penală.

